Man sterf ná hy van krans valParamedici en reddingswerkers op die toneel. Foto: Verskaf ŉ Man, vermoedelik in sy 40’s, is dood nadat hy Woensdagaand by Kloofendal in Roodepoort van ŉ krans afgeval het. Ineke van Huyssteen, woordvoerder van ER24, het gesê paramedici van twee nooddienste, die polisie se soek-en-reddingseenheid en hul honde-eenheid is omstreeks 23:00 na die toneel ontbied. “Die rotsagtige omgewing het dit vir paramedici en reddingswerkers moeilik gemaak om by die man uit te kom. Toe hulle hom opgespoor het, het hy nog geleef. Paramedici het hom probeer bybring, maar hy is later weens sy beserings dood,” het Van Huyssteen gesê. Reddingswerkers het tot omstreeks 02:00 gespook om die man se liggaam uit die rotsagtige gebied te kry. Die presiese omstandighede rakende die voorval is nog onbekend. Beamptes was op die toneel om ondersoek in te stel. Dit is ook nie dadelik bekend hoe ver die man geval het nie.